b'\n_START_ARTICLE_\nBitka za Westerplatte\n_START_SECTION_\nPozadina\n_START_PARAGRAPH_\nVisoki \xc4\x8dasnik Lige naroda koji je bio zadu\xc5\xbeen za Danzig dopustio je poljacima dr\xc5\xbeanje samo 82 vojnika na poluotoku (kasnije do 209) Westerplatte koji su osiguravali skladi\xc5\xa1te s mornari\xc4\x8dkim naoru\xc5\xbeanjem i projektilima. 6. o\xc5\xbeujka 1939. godine Poljska je poku\xc5\xa1ala poslati poja\xc4\x8danje u obliku 120 dodatnih vojnika, \xc5\xa1to Danzig nije do\xc4\x8dekao s odobrenjem te su poljaci bili prisiljeni opozvati poja\xc4\x8danje zbog rizika od eskalacije oru\xc5\xbeanog sukoba._NEWLINE_Vojno skladi\xc5\xa1te kanalom je bilo odvojeno od luke Danzig te je s kopnom bilo povezano malim mosti\xc4\x87em, dok je poljski dio poluotoka od teritorija Danziga dijelio samo zid od opeke. Infrastrukturi poluotoka nedostajali su bunkeri i podzemni tuneli, stoga su sveobuhvatne obrambene \xc5\xa1anse Poljaka u po\xc4\x8detku bile male. Poluotok je imao samo pet betonskih stra\xc5\xbearnica koje su bile skrivene unutar visokog raslinja. Tako\xc4\x91er, poljaci su na raspolaganju imali veliku vojarnu te su u okolici iste imali spremne obrambene mehanizme poput rovova i barikada. Nekoliko zgrada bilo je izgra\xc4\x91eno od jakog betona \xc5\xa1to je u kona\xc4\x8dnici i omogu\xc4\x87ilo pru\xc5\xbeanje otpora punih sedam dana.\n_START_SECTION_\nUvod u bitku\n_START_PARAGRAPH_\nKrajem kolovoza 1939. godine poljaci su pove\xc4\x87ali broj trupa na poluotoku s 82 na 210. Vojnici su bili opremljeni s jednim poljskim topom od 76.2 mm, dva protutenkovska topa kalibra 37 milimetara, \xc4\x8detiri minobaca\xc4\x8da i s nekoliko srednje te\xc5\xa1kih strojnica._NEWLINE_Krajem kolovoza iste godine, njema\xc4\x8dki bojni brod Schleswig-Holstein uplovio je u luku Danzig pod izlikom mirne posjete, te se usidrio 150 metara od obale. Operacija je trebala biti pokrenuta \xc4\x8detiri dana ranije, odnosno 26. kolovoza, ali je pokretanje odgo\xc4\x91eno zbog potpisivanja patka zajedni\xc4\x8dke obrane Poljske i Ujedinjenog Kraljevstva._NEWLINE_Njema\xc4\x8dke snage brojile su 1500 vojnika pod zapovjedni\xc5\xa1tvom SS-a te 225 marinaca pod zapovjedni\xc5\xa1tvom \xc4\x8dasnika Wilhelma Henningsena.\n_START_SECTION_\nBitka\n_START_PARAGRAPH_\n1. rujna u 04:48 sati po lokalnom vremenu Njema\xc4\x8dka je zapo\xc4\x8dela invaziju na Poljsku. Njema\xc4\x8dki bojni brod Schleswig-Holstein zapo\xc4\x8deo je te\xc5\xa1ko artiljerijsko bombardiranje na poljski garnizon. Artiljerijska vatra pogodila je najizlo\xc5\xbeenije objekte te napravila nekoliko rupa u skladi\xc5\xa1tima koji u kojima se skladi\xc5\xa1tilo gorivo. Nakon osam minuta od po\xc4\x8detka napada, tri voda njema\xc4\x8dke pje\xc5\xa1adije krenula su u napad, a potpora im je bio in\xc5\xbeenjerski vod koji je eksplozivima uni\xc5\xa1tio prepreke za prolazak do poluotoka._NEWLINE_Sto\xc5\xbeerni narednik Wojciech Najsarek prva je \xc5\xbertva Drugog svjetskog rata, a poginuo je kad ga je usmrtila njema\xc4\x8dka strojnica. Nakon \xc5\xa1to su se tri voda probila do poluotoka, do\xc4\x8dekala ih je dobro pripremljena zasjeda te su se na\xc5\xa1li usred unakrsne vatre Poljaka. Nijemcima je nakon toga ostalo jako malo prostora za manevar po\xc5\xa1to su tako\xc4\x91er nai\xc5\xa1li na bodljikavu \xc5\xbeicu koja onemogu\xc4\x87ava napredovanje na tlu. Poljaci su efektivno neutralizirali sve njema\xc4\x8dke strojnice i zaustavili daljnji napad. U obrani je sudjelovao i poljski top koji je uspio ispaliti 28 komada streljiva prije nego \xc5\xa1to je uni\xc5\xa1ten od strane brodskih projektila._NEWLINE_U 06:22 po lokalnom vremenu, njema\xc4\x8dki marinci putem radio veze javljaju nadre\xc4\x91enima na brodu da trpe velike gubitke. Nedugo nakon toga policija Danziga poku\xc5\xa1ala je uspostaviti kontrolu nad poluotokom s druge strane, no i oni bivaju pora\xc5\xbeeni. U tom trenutku ubijeno je 50 njema\xc4\x8dkih i 7 poljskih vojnika._NEWLINE_Njema\xc4\x8dke snage poku\xc5\xa1avaju ponovno u 08:55 po lokalnom vremenu. Ovog puta nai\xc5\xa1li su na mine, padnuta stabla i intenzivnu vatru te je njihov drugi napad uspje\xc5\xa1no odbijen. Prije drugog napada bojni brod je isto kao i prije prvog napada bombardirao polo\xc5\xbeaje Poljaka, ispaliv\xc5\xa1i sveukupno oko 800 projektila. Poljaci su se nakon drugog napada povukli dublje na poluotok i zapo\xc4\x8deli s pripremanjem dodatne obrane. U drugom napadu ubijeno je 16 njema\xc4\x8dkih marinaca, dok ih je 120 ranjeno._NEWLINE_Tijekom narednih dana bojni brod njema\xc4\x8dke mornarice nastavlja intenzivno bombardiranje poljskih polo\xc5\xbeaja, uni\xc5\xa1tavaju\xc4\x87i pritom poljske minobaca\xc4\x8de, jedno skladi\xc5\xa1te, dio logistike i dio komunikacija. U no\xc4\x87i izme\xc4\x91u 3. i 4. rujna poljaci su odbili jo\xc5\xa1 njema\xc4\x8dkih poku\xc5\xa1aja. Dan kasnije, torpedo je uni\xc5\xa1tio odre\xc4\x91eni broj obrambenih mehanizama koji su bili postavljeni prema moru te su poljski polo\xc5\xbeaji bili izlo\xc5\xbeeni za daljnjim napadima._NEWLINE_5. rujna razmatrala se predaja cijelog poluotoka, ali zamjenik zapovjednika Sucharskog, kapetan Franciszek D\xc4\x85browski, odbio je izvr\xc5\xa1iti takvu naredbu te je preuzeo zapovjedni\xc5\xa1tvo nad vojnicima._NEWLINE_6. rujna u 03:00 pokrenuti su novi napadi protiv Poljaka, ovog puta mnogo ve\xc4\x87eg intenziteta. Nijemci su putem tra\xc4\x8dnica poslali goru\xc4\x87i vlak s kojim su planirali zapaliti okolnu \xc5\xa1umu i eventualno o\xc5\xa1tetiti velika skladi\xc5\xa1ta goriva. Plan nije uspio jer je voza\xc4\x8d vlaka prerano odvojio lokomotivu od vagona. Drugi takav poku\xc5\xa1aj njema\xc4\x8dka vojska izvela je u popodnevnim satima, ali je on tako\xc4\x91er propao._NEWLINE_U to vrijeme invazija je sve vi\xc5\xa1e napredovala, a Wehrmacht je ve\xc4\x87 bio nadomak Var\xc5\xa1ave, stoga je zapovjednik Suchanski pozivao na predaju. Poljski ranjeni vojnici bili su u sve te\xc5\xbeem stanju, a zabilje\xc5\xbeena je \xc4\x8dak i pojava gangrene. U 04:30 po lokalnom vremenu, njema\xc4\x8dki vojnici otvorili su intenzivnu vatru na poljske polo\xc5\xbeaje koja je trajala sve do 07:00. Baca\xc4\x8di plamena uni\xc5\xa1tili su dvije stra\xc5\xbearnice, a te\xc5\xa1ko o\xc5\xa1tetile jo\xc5\xa1 dvije._NEWLINE_U 09:45 po lokalnom vremenu, poljaci su se predali. Nakon predaje svi vojnici su postali ratni zarobljenici, a nekolicina je smrtno stradala prilikom nehumanih ispitivanja (vezist Kazimierz Rasi\xc5\x84ski ubijen je tijekom ispitivanja jer nije htio odati radio kodove poljske vojske).\n_START_SECTION_\nFilmografija\n_START_PARAGRAPH_\nBitka je tema dvaju poljskih filmova, Westerplatte iz 1967. i Tajemnica Westerplatte (Tajna Westerplattea) iz 2013..'